**Informatīvais ziņojums**

**“Par valsts un pašvaldību vienoto klientu apkalpošanas centru izveidi**

**Ludzas novada un Līvānu novada pašvaldībās”**

# 1.   Pamatojums informatīvā ziņojuma iesniegšanai

Vides aizsardzības un reģionālās attīstības ministrija (turpmāk – VARAM) ir sagatavojusi izskatīšanai Ministru kabineta (turpmāk – MK) sēdē informatīvo ziņojumu “Par valsts un pašvaldību vienoto klientu apkalpošanas centru izveidi Ludzas novada un Līvānu novada pašvaldībās” (turpmāk – ziņojums).

Ziņojuma mērķis ir saņemt MK atbalstu valsts budžeta dotācijas piešķiršanai valsts un pašvaldību vienoto klientu apkalpošanas centru (turpmāk – VPVKAC) izveidošanai un darbības nodrošināšanai Ludzas novadā 2019. gadā un Līvānu novadā 2020. gadā.

Ziņojums izstrādāts, ievērojot MK 2019. gada 30. aprīļa noteikumus Nr. 181 “Kārtība, kādā izmanto 2019. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei (turpmāk – MK noteikumi Nr. 181).

# 2.   Situācijas raksturojums

MK 2015. gada 10. janvārī ar rīkojumu Nr. 14 “Grozījumi Koncepcijā par publisko pakalpojumu sistēmas pilnveidi” apstiprināja grozījumus 2013. gada 19. februārī ar MK rīkojumu Nr. 58 apstiprinātajā Koncepcijā par publisko pakalpojumu sistēmas pilnveidi (turpmāk – Koncepcija), kas paredz pašvaldību un tiešās valsts pārvaldes sniegto publisko pakalpojumu pieejamības nodrošināšanu, panākot, ka konkrēta pakalpojuma saņemšanai iedzīvotājiem un uzņēmējiem nav jāvēršas vairākās institūcijās vai pakalpojumu centros, tai skaitā, nodrošinot iespēju saņemt pakalpojumu elektroniski. VPVKAC tīkla izveide vērsta gan uz iedzīvotāju izmaksu samazinājumu, gan uz valsts pārvaldes pakalpojumu pieejamības nodrošināšanu, ieviešot “vienas pieturas aģentūras” principu praksē.

Saskaņā ar Koncepcijas 5.3.4.1. sadaļā “VPVKAC tīkla izveides risinājumu apraksts” noteikto, reģionālās nozīmes attīstības centrā valsts iestāžu struktūrvienības izvieto kopā ar pašvaldības klientu apkalpošanas centru, organizējot vienotu klientu apkalpošanas vietu. Valsts iestāžu minimālā pakalpojumu groza sniegšanu pašvaldībai pamatā nodod tās iestādes, kuru klientu apkalpošanas struktūrvienības neatrodas konkrētajā reģionālās nozīmes centrā, un, ja tas ir lietderīgi no pakalpojumu pieejamības un nepieciešamās infrastruktūras viedokļa. Tādejādi tiek sekmēta Koncepcijas mērķa sasniegšana: nodrošināta iedzīvotāju un uzņēmēju vajadzībām un VPA principam atbilstoša valsts pārvaldes pakalpojumu klātienes sniegšana, veicināta pakalpojumu pieteikšana digitāli un sekmēta optimāla pakalpojumu pieejamība.

Saskaņā ar Koncepcijas 5.3.1. sadaļā “Mērķis, uzdevums un darbības principi” noteikto, lēmums par katra VPVKAC izveidi reģionālās nozīmes attīstības centrā tiek pieņemts, MK apstiprinot informatīvo ziņojumu par konkrētā centra izveidi un nepieciešamo finansējumu.

Valsts pārvaldes iekārtas likuma 98. panta pirmā daļa nosaka, ka valsts pārvaldes pakalpojumus pēc iespējas sniedz viena klientu apkalpošanas centra ietvaros klātienē vai elektroniski arī tad, ja to sniegšanā ir iesaistītas vairākas iestādes vai citi tiesību subjekti. Lai radītu VPVKAC darbības tiesisko regulējumu un noteiktu VPVKAC veidus, VPVKAC sniegto pakalpojumu apjomu un pakalpojumu sniegšanas kārtību, MK 2017. gada 4. jūlijā pieņēmis noteikumus Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību” (turpmāk – MK noteikumi Nr. 401).

Saskaņā ar MK noteikumu Nr. 401 5. punktu reģionālas nozīmes VPVKAC ir izvietots reģionālas nozīmes attīstības centrā, kur vienuviet:

1. pašvaldība nodrošina pašvaldības pārziņā esošu pakalpojumu sniegšanu;
2. pašvaldība nodrošina to iestāžu minimālā pakalpojumu groza pakalpojumu sniegšanu, kuras nenodrošina klientu apkalpošanas funkciju konkrētajā reģionālas nozīmes attīstības centrā;
3. vismaz trīs iestādes vismaz vienu darbdienu nedēļā sniedz visus savā pārziņā esošus pakalpojumus.

Atbilstoši likuma “Par valsts budžetu 2019. gadam” 40. pantam kārtību, kādā VARAM budžeta programmas 30.00.00 “Attīstības nacionālie atbalsta instrumenti” ietvaros paredzētā apropriācija **940 394** **EUR** (turpmāk – dotācija) tiek izmantota VPVKAC tīkla izveidei, uzturēšanai un publisko pakalpojumu sistēmas pilnveidei, nosaka MK noteikumi Nr. 181. Saskaņā ar MK noteikumu Nr. 181 2. punktu VARAM veic pašvaldību atlasi dotācijas piešķiršanai, lai ieviestu VPA principu pakalpojumu sniegšanā. Saskaņā ar MK noteikumu Nr. 181 25. punktu VARAM, apkopojot pašvaldību pieteikumus, sagatavo un iesniedz MK informatīvo ziņojumu un protokollēmuma projektu par valsts budžeta dotācijas piešķiršanu VPVKAC izveidei, uzturēšanai un publisko pakalpojumu sistēmas pilnveidei reģionālās un nacionālās nozīmes attīstības centros.

Līdz 2019. gada 31. maijam dotācijas izlietojums ir šāds:

1. atbilstoši MK noteikumu Nr. 181 2. pielikumam:
   1. esošo VPVKAC uzturēšanai **666 540 EUR**;
   2. VPVKAC pakalpojumu vadības sistēmas uzturēšanai **65 000 EUR**;
   3. Talsu novada pašvaldība 2019. gada 16. maija domes sēdē lēmusi atteikt VPVKAC izveidi, līdz ar to veidojas ietaupījums 51 150 EUR apmērā;
2. saskaņā ar MK noteikumu Nr. 181 2. un 12. punktu un atbilstoši VARAM
   1. 2019. gada 16. maija rīkojumam Nr. 1-2/56 “Par valsts budžeta dotācijas piešķiršanu **Kārsavas** novada pašvaldībai valsts un pašvaldības vienotā klientu apkalpošanas centra izveidei” **10 000 EUR**;
   2. 2019. gada 16. maija rīkojumam Nr. 1-2/151 “Par valsts budžeta dotācijas piešķiršanu **Kokneses** novada pašvaldībai valsts un pašvaldības vienotā klientu apkalpošanas centra izveidei” **11 665 EUR**;
   3. 2019. gada 16. maija rīkojumam Nr. 1-2/56 “Par valsts budžeta dotācijas piešķiršanu **Mārupes** novada pašvaldībai valsts un pašvaldības vienotā klientu apkalpošanas centra izveidei” **13 450 EUR**;
   4. 2019. gada 16. maija rīkojumam Nr. 1-2/56 “Par valsts budžeta dotācijas piešķiršanu **Olaines** novada pašvaldībai valsts un pašvaldības vienotā klientu apkalpošanas centra izveidei” **13 450 EUR**;
   5. 2019. gada 16. maija rīkojumam Nr. 1-2/56 “Par valsts budžeta dotācijas piešķiršanu **Skrīveru** novada pašvaldībai valsts un pašvaldības vienotā klientu apkalpošanas centra izveidei” **11 150 EUR**;
3. saskaņā ar MK noteikumu Nr. 181 3. punktu, VARAM centralizēti nodrošina vienoto klientu apkalpošanas centru atpazīstamības pasākumus, šim mērķim novirzot finansējumu **10 000 EUR**, ir uzsākts iepirkums.

Līdz ar to valsts budžeta dotācija VPVKAC tīkla turpmākai izveidei un publisko pakalpojumu sistēmas pilnveidei 2019. gadā ir pieejama **190 289 EUR** apjomā.

Izvērtējot minētos aspektus, VARAM izveidotā komisija[[1]](#footnote-1) (turpmāk – Komisija) izskatīja Ludzas novada pašvaldības un Līvānu novada pašvaldības pieteikumu VPVKAC izveidošanai, kā arī izskatīja Talsu novada pašvaldības domes lēmumu atteikties no dotācijas VPVKAC izveidošanai un darbības nodrošināšanai, kas piešķirta ar MK noteikumu Nr. 181 punktu, un neveidot Talsu novada VPVKAC, kā noteikts 2018. gada 10. jūlija sēdes protokola Nr. 32 40.§ “Informatīvais ziņojums “Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā””, un, atbilstoši minētajam, VARAM sagatavoja informatīvo ziņojumu un protokollēmuma projektu.

## **3.   Ludzas novada VPVKAC izveidošana**

VARAM 2019. gada 2. maijā saņēma Ludzas novada pašvaldības pieteikumu dotācijas saņemšanai VPVKAC izveidei un darbības nodrošināšanai reģionālās nozīmes attīstības centrā 2019. gadā. 1. tabulā attēlota Ludzas novada pašvaldības pieteikuma izvērtēšana atbilstoši izvērtēšanas kritērijiem.

1. tabula

Pieteikumu izvērtējums atbilstoši iesniegšanas kritērijiem

| Kritēriji | Ludzas novads |
| --- | --- |
| 1. kritērijs: pašvaldība ir iesniegusi pieteikumu VARAM noteiktajā termiņā | atbilst |
| 2. kritērijs: pašvaldība ir iesniegusi pieteikumu VARAM noteiktajā kārtībā, kas ir parakstīts oriģināls vai elektroniski parakstīts ar drošu elektronisko parakstu un satur laika zīmogu, attiecīgi, atbilstoši spēkā esošajām tiesību normām | atbilst |
| 3. kritērijs: pašvaldība kopā ar pieteikumu ir iesniegusi pašvaldības domes lēmumu par VPVKAC izveidi pašvaldībā | atbilst |
| 4. kritērijs: pašvaldība kopā ar pieteikumu ir iesniegusi pašvaldības īpašumā vai ilgtermiņa nomā esoša infrastruktūras objekta telpu plānu VPVKAC izveidei | atbilst |
| 5. kritērijs: pašvaldība pieteikumā ir iesniegusi VPVKAC izveides vai pielāgošanas un uzturēšanas izmaksu aprēķinu | atbilst |
| 6. kritērijs: pašvaldība pieteikumā ir apliecinājusi pašvaldības gatavību ieguldīt līdzfinansējumu | atbilst |
| 7. kritērijs: pašvaldības prognozētais reģionālās nozīmes VPVKAC izvietoto iestāžu klientu apkalpošanas struktūrvienību skaits | 4 |

Ludzas novada VPVKAC plānots Raiņa ielā 16, Ludzas pilsētā, Ludzas novada pašvaldības ēkā, kur izvietotas arī Ludzas novada pašvaldības struktūrvienības. VPVKAC tiks iekļauts Ludzas novada pašvaldības administratīvajā nodaļā. Ludzas novada VPVKAC atvēršana plānota 2019. gada 29. novembrī.

Pilsonības un migrācijas lietu pārvalde, Valsts ieņēmumu dienests, Valsts sociālās apdrošināšanas aģentūra un Valsts zemes dienests turpinās darbu plānotajā Ludzas novada VPVKAC ēkā, kur jau šobrīd izvietotas iestāžu struktūrvienības. Lauksaimniecības datu centra pakalpojumu iedzīvotāji varēs pieteikt plānotajā VPVKAC.

Ludzas pilsētā ārpus plānotā Ludzas novada VPVKAC darbu turpina Nodarbinātības valsts aģentūra (Stacijas ielā 44) un Lauku atbalsta dienests (Raiņa ielā 25). Uzņēmumu reģistra struktūrvienība pilsētā neatrodas.

Ludzas novada VPVKAC pašvaldības darbinieks organizēs VPVKAC darbu kopumā atbilstoši MK 2017. gada 4. jūlija noteikumu Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību” prasībām, tai skaitā, sniegs atbalstu valsts pārvaldes portālā Latvija.lv ievietoto e-pakalpojumu lietošanā, tostarp, konsultējot klientus telefoniski, un sniegs atbalstu klientiem darbā ar datoru, e-parakstu un e-adresi. Veidojot Ludzas novada VPVKAC, pašvaldība nodrošinās VPVKAC rindu vadības sistēmas darbību pašvaldības un VPVKAC izvietoto iestāžu klientu apkalpošanai, uzlabos VPVKAC nodarbināto pašvaldības darbinieku, iestāžu darbinieku un klientu telpu iekārtojumu, nodrošinot darba vietas iekārtojumu un nepieciešamos komunikāciju tīklus. VPVKAC telpu kopējā platība ir 511 m2. Iestādes, atbilstoši izmantotās darbavietas platībai un procentuāli piemērotās koplietošanas telpu platībai, turpinās segt telpu nomas un apsaimniekošanas maksu esošajā apmērā.

Ludzas novada pašvaldība veica aprēķinu par komunālajiem maksājumiem (ūdens, kanalizācija, apkure, elektrība) plānotajā VPVKAC ēkā par periodu no 2018. gada janvāra līdz 2018. gada decembrim ieskaitot. Aprēķins parādīja, ka vidēji mēnesī gada griezumā apsaimniekošanas maksa par 1 m2 ir 7.41 EUR (bez PVN).

Plānotie vides un informācijas pieejamības nodrošināšanas pasākumi VPVKAC tiks nodrošināti šādi: iekšdurvju pārplānošana, sanitārtehniskā mezgla remonts un pielāgošana personām ar funkcionāliem traucējumiem, aprīkojot to ar nepieciešamajiem tehniskajiem palīglīdzekļiem. Ēkā ir nodrošināta vides pieejamība personām ar funkcionāliem traucējumiem. Ir uzbrauktuve, ierīkota autostāvvieta pie ēkas, kas paredzēta, lai to varētu izmantot personas ar invaliditāti.

Valsts pārvaldes iestāžu un pašvaldības savstarpējās sadarbības klientu apkalpošanā pasākumi: rindu vadības sistēmas izveide, telefoniski sniegto konsultāciju integrācija ar vienotā klientu apkalpošanas centra pakalpojumu vadības sistēmu, viena publiskas pieejas datora iegāde un brīvpieejas interneta ierīkošana, POS termināļa uzstādīšana, iesniegumu pieņemšana, koplietošanas sanāksmju telpa, vienotas norādes.

VPVKAC izveides un darbības nodrošināšanas plānotie izdevumi atspoguļoti 2. tabulā atbilstoši Ludzas novada pašvaldības pieteikumā norādītajam.

2. tabula

Ludzas novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 50 000 | 105 | 700 | 50 805 | 22 590 | 520 | 1 327,64 | 24 441,64 |

Komisija izvērtēja pieteikumu un lēma virzīt apstiprināšanai Ministru kabinetā informatīvo ziņojumu par valsts budžeta dotācijas piešķiršanu Ludzas novada pašvaldības VPVKAC izveidei Raiņa ielā 16, Ludzas pilsētā, Ludzas novadā, piešķirot valsts budžeta dotāciju **50 805 EUR** apmērā:

1. izveidei 50 000 EUR,
2. paredzot, ka VPVKAC sāks darbu 2019. gada 1. decembrī:
   1. uzturēšanai 105,00 EUR;
   2. atlīdzībai 700,00 EUR;
3. informatīvajā ziņojumā aprakstīt plānotos vides un informācijas pieejamības nodrošināšanas pasākumus un valsts pārvaldes iestāžu un domes savstarpējās sadarbības klientu apkalpošanā pasākumus.

Piešķiramās valsts budžeta dotācijas apjoma aprēķinā ņemts vērā:

1. MK noteikumu Nr. 181 18. punkta prasības un pašvaldības pieteikumā norādītā VPVKAC izveidei nepieciešamā summa;
2. VPVKAC klientu apkalpošanas speciālistu atlīdzības summas aprēķinā ņemts vērā MK noteikumu Nr. 181 21. punktā noteiktais apmērs un pašvaldības pieteikumā norādītais plānotais VPVKAC atvēršanas datums;
3. VPVKAC uzturēšanas summas aprēķinā ņemts vērā MK noteikumu Nr. 181 23. punktā noteiktais apmērs un pašvaldības pieteikumā norādītais plānotais VPVKAC atvēršanas datums.

## **4.   Līvānu novada VPVKAC izveidošana**

VARAM 2019. gada 2. maijā saņēma Līvānu novada pašvaldības pieteikumu dotācijas saņemšanai VPVKAC izveidei un darbības nodrošināšanai reģionālās nozīmes attīstības centrā 2019. gadā. 3. tabulā attēlota Līvānu novada pašvaldības pieteikuma izvērtēšana atbilstoši izvērtēšanas kritērijiem.

3. tabula

Pieteikumu izvērtējums atbilstoši iesniegšanas kritērijiem

| Kritēriji | Līvānu novads |
| --- | --- |
| 1. kritērijs: pašvaldība ir iesniegusi pieteikumu VARAM noteiktajā termiņā | atbilst |
| 2. kritērijs: pašvaldība ir iesniegusi pieteikumu VARAM noteiktajā kārtībā, kas ir parakstīts oriģināls vai elektroniski parakstīts ar drošu elektronisko parakstu un satur laika zīmogu, attiecīgi, atbilstoši spēkā esošajām tiesību normām | atbilst |
| 3. kritērijs: pašvaldība kopā ar pieteikumu ir iesniegusi pašvaldības domes lēmumu par VPVKAC izveidi pašvaldībā | atbilst |
| 4. kritērijs: pašvaldība kopā ar pieteikumu ir iesniegusi pašvaldības īpašumā vai ilgtermiņa nomā esoša infrastruktūras objekta telpu plānu VPVKAC izveidei | atbilst |
| 5. kritērijs: pašvaldība pieteikumā ir iesniegusi VPVKAC izveides vai pielāgošanas un uzturēšanas izmaksu aprēķinu | atbilst |
| 6. kritērijs: pašvaldība pieteikumā ir apliecinājusi pašvaldības gatavību ieguldīt līdzfinansējumu | atbilst |
| 7. kritērijs: pašvaldības prognozētais reģionālās nozīmes VPVKAC izvietoto iestāžu klientu apkalpošanas struktūrvienību skaits | 3 |

Līvānu novada VPVKAC plānots Rīgas ielā 77, Līvānu pilsētā, Līvānu novada pašvaldības ēkā, kur izvietotas arī Līvānu novada pašvaldības struktūrvienības. VPVKAC tiks veidots kā Līvānu novada pašvaldības Personālvadības un administratīvās daļas nodaļas struktūrvienība – klientu apkalpošanas centrs. Līvānu novada VPVKAC atvēršana plānota 2020. gada 1. oktobrī.

Nodarbinātības valsts aģentūra, Valsts ieņēmumu dienests un Valsts sociālās apdrošināšanas aģentūra turpinās darbu plānotajā Līvānu novada VPVKAC ēkā, kur jau šobrīd izvietotas iestāžu struktūrvienības.

Līvānu pilsētā ārpus plānotā Līvānu novada VPVKAC darbu turpina Pilsonības un migrācijas lietu pārvalde (Domes iela 3). Lauku atbalsta dienesta, Lauksaimniecības datu centra, Uzņēmumu reģistra, Valsts darba inspekcijas, Valsts zemes dienesta struktūrvienības pilsētā neatrodas.

Līvānu novada VPVKAC pašvaldības darbinieks organizēs VPVKAC darbu kopumā atbilstoši MK 2017. gada 4. jūlija noteikumu Nr. 401 “Noteikumi par valsts pārvaldes vienoto klientu apkalpošanas centru veidiem, sniegto pakalpojumu apjomu un pakalpojumu sniegšanas kārtību” prasībām, tai skaitā, sniegs atbalstu valsts pārvaldes portālā Latvija.lv ievietoto e-pakalpojumu lietošanā, tostarp, konsultējot klientus telefoniski, un sniegs atbalstu klientiem darbā ar datoru, e-parakstu un e-adresi. Veidojot Līvānu novada VPVKAC, pašvaldība nodrošinās VPVKAC rindu vadības sistēmas darbību pašvaldības un VPVKAC izvietoto iestāžu klientu apkalpošanai, uzlabos VPVKAC nodarbināto pašvaldības darbinieku, iestāžu darbinieku un klientu telpu iekārtojumu, nodrošinot darba vietas iekārtojumu un nepieciešamos komunikāciju tīklus. VPVKAC telpu kopējā platība ir 235,53 m2. Iestādes atbilstoši izmantotās darbavietas platībai un procentuāli piemērotās koplietošanas telpu platībai turpinās segt telpu nomas un apsaimniekošanas maksu. Līvānu novada pašvaldība veica aprēķinu par komunālajiem maksājumiem (ūdens, kanalizācija, apkure, elektrība) plānotajā VPVKAC ēkā par periodu no 2018. gada janvāra līdz 2018. gada decembrim ieskaitot. Aprēķins parādīja, ka vidēji mēnesī gada griezumā apsaimniekošanas maksa par nomātās platības 1 m2 ir EUR 1,85 (bez PVN). Nomas maksas saskaņā ar noslēgtajiem līgumiem par telpu izmantošanu VPVKAC izveides gadījumā netiks mainītas.

Plānotos vides un informācijas pieejamības nodrošināšanas pasākumi VPVKAC tiks nodrošināti šādi: paredzēta autostāvvieta personām ar funkcionāliem traucējumiem, iekļūšanai ēkai ir izveidota uzbrauktuve, ieejas durvju platums atbilstošs, lai ēkā iekļūtu personas ratiņkrēslos.

Valsts pārvaldes iestāžu un pašvaldības savstarpējās sadarbības klientu apkalpošanā pasākumi:

* plānots uzstādīt vienotu informatīvu stendu ar informāciju par pašvaldības administrācijas kabinetu un VPVKAC izvietojumu ēkā;
* pie VPVKAC kabinetiem un klientu pieņemšanas galdiem plānots uzstādīt vienotas norādes, t.sk. arī valsts iestādēm;
* tiks nodrošināta atsevišķa sanāksmju telpa VPVKAC dalībniekiem, t.sk. arī individuālām konsultācijām ar klientiem, ir pieejama virtuve un sanitārās telpas;
* organizēta sadarbība novada mēroga pasākumos un dažāda veida projektos (piem., algotie pagaidu darbi, jauniešu vasaras darbi u.c.).

VPVKAC izveides un darbības nodrošināšanas plānotie izdevumi atspoguļoti 4. tabulā atbilstoši Līvānu novada pašvaldības pieteikumā norādītajam.

4. tabula

Līvānu novada pieprasītā valsts budžeta dotācija VPVKAC izveidei

|  |  |  |  |  |  |  |  |
| --- | --- | --- | --- | --- | --- | --- | --- |
| **Valsts budžeta dotācija, EUR** | | | | **Pašvaldības līdzfinansējums, EUR** | | | |
| Izveide | Uzturēšana | Atlīdzība | Kopā | Izveide | Uzturēšana | Atlīdzība | Kopā |
| 50 000 | 1 260 | 8 400 | 59 660 | 22 000 | 1 260 | 8 400 | 31 660 |

Komisija izvērtēja pieteikumu un lēma atbalstīt reģionālās nozīmes VPVKAC izveidiLīvānu novadā 2020. gadā un virzīt apstiprināšanai Ministru kabinetā informatīvo ziņojumu par valsts budžeta dotācijas piešķiršanu Līvānu novada pašvaldības VPVKAC izveidei Rīgas ielā 77, Līvānu pilsētā, Līvānu novadā, piešķirot valsts budžeta dotāciju 52 415 EUR apmērā:

1. izveidei 50 000 EUR;
2. paredzot, ka VPVKAC sāks darbu 2020. gada 1. oktobrī:
   1. uzturēšanai 315,00 EUR;
   2. atlīdzībai 2 100,00 EUR;
3. informatīvajā ziņojumā aprakstīt plānotos vides un informācijas pieejamības nodrošināšanas pasākumus un valsts pārvaldes iestāžu un domes savstarpējās sadarbības klientu apkalpošanā pasākumus;
4. valsts budžeta dotācijas piešķiršanu VARAM iekļaus MK noteikumu projektā par kārtību, kādā izmanto 2020. gadā paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei.

Piešķiramās valsts budžeta dotācijas apjoma aprēķinā ņemts vērā:

1. MK noteikumu Nr. 181 18. punkta prasības un pašvaldības pieteikumā norādītā VPVKAC izveidei nepieciešamā summa;
2. VPVKAC klientu apkalpošanas speciālistu atlīdzības summas aprēķinā ņemts vērā MK noteikumu Nr. 181 21. punktā noteiktais apmērs un pašvaldības pieteikumā norādītais plānotais VPVKAC atvēršanas datums;
3. VPVKAC uzturēšanas summas aprēķinā ņemts vērā MK noteikumu Nr. 181 23. punktā noteiktais apmērs un pašvaldības pieteikumā norādītais plānotais VPVKAC atvēršanas datums.

## **5.   Talsu novada VPVKAC izveidošanas pārcelšana uz 2019. gadu**

Talsu novada pašvaldība pieteikumu VPVKAC izveidei iesniedza 2018. gada 22. februārī. Ar MK 2018. gada 10. jūlija sēdes protokola Nr. 32 40.§ “Informatīvais ziņojums “Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā”” 3.3. apakšpunktu pašvaldībai 2018. gadā tika piešķirta valsts budžeta dotācija VPVKAC izveidošanai 50 000 EUR apjomā un ar 6. punktu – uzturēšanai 1 150 EUR apjomā.

2018. gada 31. augustā Talsu novada pašvaldība iesniedza vēstuli Nr. 12-3e/3362 “Par dalību VPVKAC izveidē 2018. gadā”, ar kuru informē par pašvaldības lēmumu 2018. gadā neturpināt VPVKAC izveidi, bet sagatavot laika grafiku VPVKAC izveidei 2019. gadā.

VARAM, atbilstoši Komisijas priekšlikumam, atbalstīja grozījumus Talsu novada VPVKAC izveidošanas laika plānā un valsts budžeta dotācijas piešķiršanu 2019. gadā. Atbilstoši MK 13.11.2018. sēdes protokola Nr. 52 40.§ 2. punktam, tika atbalstīts informatīvais ziņojums par Talsu novada VPVKAC izveidi 2019. gadā un dotācijas piešķiršanu ar MK noteikumiem par kārtību, kādā izmanto 2019. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei.

2019. gada 9. maijā VARAM saņēma Talsu novada domes vēstuli Nr. 12-3e/2198 un 2019. gada 16. maijā Talsu novada domes lēmumu par valsts un Talsu novada pašvaldības vienoto klientu apkalpošanas centru (protokols Nr. 11, 19. punkts), ar ko tiek nolemts neveidot Talsu novada VPVKAC. Pamatojums – Talsu novads 2019. gada budžetā neparedzēja VPVKAC izveidei nepieciešamo līdzfinansējumu.

Komisija izvērtēja atteikumu un rosina virzīt apstiprināšanai Ministru kabinetā informatīvo ziņojumu ar protokollēmumu par valsts budžeta dotācijas piešķiršanas atcelšanu un Talsu novada VPVKAC izveides atcelšanu.

**5.   Priekšlikumi turpmākajai rīcībai**

Ņemot vērā valsts budžeta dotācijas pieejamo apjomu VPVKAC tīkla izveidei, uzturēšanai un publisko pakalpojumu sistēmas pilnveidei, VARAM lūdz:

1. Atbalstīt VPVKAC izveidi Raiņa ielā 16, Ludzas pilsētā, Ludzas novadā, 2019. gadā šim mērķim piešķirot valsts budžeta dotāciju **50 805 EUR** apmērā no VARAM valsts budžeta programmas 30.00.00 “Attīstības nacionālie atbalsta instrumenti”:
   1. izveidei 50 000 EUR,
   2. paredzot, ka VPVKAC sāks darbu 2019. gada 1. decembrī: uzturēšanai 105,00 EUR un atlīdzībai 700,00 EUR.
2. Atbalstīt VPVKAC izveidiRīgas ielā 77, Līvānu pilsētā, Līvānu novadā 2020. gadā, piešķirot valsts budžeta dotāciju **52 415 EUR** apmērā no VARAM valsts budžeta programmas 30.00.00 “Attīstības nacionālie atbalsta instrumenti”:
   1. izveidei 50 000 EUR;
   2. paredzot, ka VPVKAC sāks darbu 2020. gada 1. oktobrī, uzturēšanai 315,00 EUR un atlīdzībai 2 100,00 EUR;
   3. valsts budžeta dotācijas piešķiršanu VARAM iekļaut MK noteikumu projektā par kārtību, kādā izmanto 2020. gadā paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei.
3. Atzīt Ministru kabineta 2018. gada 10. jūlija sēdes protokollēmuma (prot. Nr. 32 40§) “Informatīvais ziņojums "Par valsts un pašvaldību vienoto klientu apkalpošanas centru izveidi reģionālās nozīmes attīstības centros 2018. gadā"” 3.3. apakšpunktā doto uzdevumu un 6. punktā doto uzdevumu par finansējuma nodrošināšanu Talsu novada pašvaldībai 2018. gadā par aktualitāti zaudējušu.
4. VARAM līdz 2020. gada 1. jūnijam iesniegt izskatīšanai MK sēdē informatīvo ziņojumu par VPVKAC darbību Ludzas novada un Līvānu novada pašvaldībās, iekļaujot informāciju par finansējuma atlikuma novirzīšanu novadu nozīmes, reģionālās nozīmes un nacionālās nozīmes valsts un pašvaldību vienoto klientu apkalpošanas centru izveidei un publisko pakalpojumu sistēmas pilnveidei 2019. gadā.

Vides aizsardzības un

reģionālās attīstības ministrs Juris Pūce

Anspoka, 67026938

[maija.anspoka@varam.gov.lv](mailto:maija.anspoka@varam.gov.lv)

1. VARAM 2019. gada 8. maija rīkojums Nr. 1-2/66 “Par komisiju pašvaldību pieteikumu valsts budžeta dotācijas saņemšanai valsts un pašvaldību vienoto klientu apkalpošanas centru izveidei, uzturēšanai un publisko pakalpojumu sistēmas pilnveidei novadu, reģionālās un nacionālās nozīmes attīstības centros 2019. gadā vērtēšanai” [↑](#footnote-ref-1)